


.Melléklet

XXX/2021. (XXXXX) EMMI rendelet
a könyvtári állomány nyilvántartásáról, ellenőrzéséről és az állományból való törlésről
Tervezet

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 100. § (5) bekezdésben kapott felhatalmazás alapján, a Kormány tagjainak feladat- és hatásköréről szóló 94/2018. (V. 22.) Korm. rendelet 92. § (1) bekezdés 7. pontjában meghatározott feladatkörömben eljárva következőket rendelem el:

[bookmark: pr10]1. Általános rendelkezések
1. § A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kultv.) szerinti nyilvános és nem nyilvános könyvtáraknak (a továbbiakban: könyvtár) e rendelet szerint kell állományukat nyilvántartaniuk és ellenőrizniük (leltározniuk), valamint a könyvtári állományból a nyilvántartásba vett dokumentumot törölniük (kivezetniük).
A nyilvántartás célja a könyvtárban őrzött dokumentumok számbavétele, valamint a vagyon- és tulajdonvédelem.
2. § A muzeális könyvtári dokumentumok nyilvántartására, leltározására és állomány-nyilvántartásból történő törlésére külön jogszabály előírásait kell alkalmazni.
3. § (1) A rendelet alkalmazásában letétként őrzött dokumentumoknak azokat a dokumentumokat kell tekinteni, amelyeket természetes vagy jogi személy határozott vagy határozatlan időre megőrzés céljából a könyvtárnak adott át.
(2) A könyvtár által letétként őrzött dokumentumokról letéti nyilvántartást kell vezetni. A letéti nyilvántartásba vett adatok körét – az azonosításhoz szükséges bibliográfiai adatokon kívül – belső könyvtári szabályozás állapítja meg. E rendeletet az állományellenőrzés vonatkozásában alkalmazni kell. A letétként őrzött dokumentumok tekintetében azonban törlésre nem kerülhet sor.

2. Értelmező rendelkezések
4. § E rendelet alkalmazásában:
1. állomány-nyilvántartás: olyan elektronikus vagy papíralapú bizonylat, amely alapján a könyvtári állomány egészének darabszáma és összértéke, továbbá az egyes dokumentumok értéke bármikor hitelt érdemlően megállapítható és ellenőrizhető;
2. digitalizálás: olyan eljárás, amely az analóg felépítésű információt számítástechnikai eszközök számára feldolgozható, digitális információvá alakítja át (lásd: 451/2016. (XII. 19.) Korm. rendelet 2. § 1. pont);
3. elektronikus dokumentum: a digitálisan kódolt, számítógéppel vagy egyéb arra alkalmas eszközzel olvasható, fizikai hordozón vagy elektronikus hálózaton elérhető dokumentum (lásd: Kultv. 1. számú melléklet c) pont);	Comment by User: Kultv. módosító javaslatként előterjesztve
4. ellátó könyvtár: a könyvtárellátási szolgáltatásról gondoskodó megyei hatókörű városi könyvtár, amely az illetékességi területén lévő kistelepülésekkel kötött megállapodás alapján rendelkezik a szolgáltató helyek gyarapítási keretével, gyarapítja állományukat, valamint – többek között – összehangolja a szolgáltató helyek állományának alakítását, támogatást nyújt a könyvtári állomány szakszerű nyilvántartásában és annak feltárásában, a feleslegessé vált könyvtári anyag törlésében és további hasznosításában;
5. fiókkönyvtár: a központi könyvtár rendszerébe tartozó szervezeti egység, amely önálló költségvetéssel nem rendelkezik, tevékenységét a központi könyvtár irányítja, de könyvtári szolgáltatás céljára elkülönített térrel rendelkezik;
6. gyűjteményi érték: a könyvtár által megállapított és a könyvtárhasználati szabályzatban meghatározott módon számított térítési díj. A gyűjteményi érték meghatározásához figyelembe lehet venni – többek között – a dokumentum aktuális beszerzési árát vagy antikvár becsértékét, a könyvtár feldolgozási, tárolási, állományvédelmi költségeit és a dokumentum állományban betöltött szerepének megfelelő eszmei értéket is;
7. időleges megőrzésre beszerzett dokumentum: gyorsan avuló tartalmú vagy állagában gyorsan rongálódó dokumentum, amelyet a könyvtár átmeneti időtartamra (legfeljebb három évre) szerez be;
8. könyvtári állomány: a könyvtár által tartós vagy végleges megőrzésre nyilvántartásba vett dokumentumok összessége;
9. könyvtári dokumentum: a könyvtár által állományba vett könyv, időszaki kiadvány, egyéb kiadvány, valamint minden, a könyvtár gyűjtőkörébe tartozó dokumentum, kivéve a köziratokról, a közlevéltárakról és a magánlevéltári anyag védelméről szóló 1995. évi LXVI. törvény hatálya alá tartozó, irattári jellegű levéltári anyagnak minősülő dokumentumot (lásd: Kultv. 1. számú melléklet i) pont);	Comment by User: Kultv. módosító javaslatként előterjesztve
10. könyvtári egység: 
a) a könyvek esetében a kötet,
b) az időszaki kiadványok esetében
ba) a bekötött időszaki kiadványok körében a kötet,
bb) a bekötetlen időszaki kiadványok esetében a raktározási egység,
c) minden más dokumentum esetében a darab;
11. könyvtár irányító szerve: 
a) helyi önkormányzati könyvtár esetében a könyvtár közvetlen irányítását végző képviselő-testület és a polgármester, a főpolgármester,
b) helyi nemzetiségi önkormányzati könyvtár esetében a helyi nemzetiségi önkormányzat képviselő-testülete és a képviselő-testület elnöke,
c) önálló költségvetési intézményként működő könyvtár esetében a könyvtár felügyeleti szerve, 
d) a könyvtárellátási szolgáltató rendszerhez tartozó kistelepülési önkormányzati könyvtárak esetében a könyvtár közvetlen irányítását végző kistelepülési önkormányzat képviselő-testület és a polgármester, 
e) egyéb könyvtár esetében az a szerv (vállalat, intézet, intézmény), illetve társadalmi szervezet, amelynek költségvetésében a könyvtár működésével járó személyi és dologi kiadások biztosítva vannak;

[bookmark: pr16][bookmark: pr17]12. követelés: az a szerződésből, kártérítési felelősségből jogszerűen eredő fizetési igény, amelyet a kötelezett elismert és – ellenszolgáltatást is tartalmazó szerződés esetén – a másik fél már teljesített (lásd: 4/2013. (I. 11.) Korm. rendelet 1. § (1) bek. 6. pont);
13. központi könyvtár: segíti és összehangolja a rendszerébe tartozó tagkönyvtárak (pl. fiókkönyvtárak, letéti könyvtárak) tevékenységét, amelynek keretében – többek között – összehangolja a tagkönyvtárak állományának alakítását és a könyvtári szolgáltatások iránt jelentkező igények kielégítését, támogatást nyújt a könyvtári állomány szakszerű nyilvántartásában és annak feltárásában, a feleslegessé vált könyvtári dokumentumok törlésében és további hasznosításában;
14. letéti könyvtár: a központi könyvtár rendszerébe tartozó tagkönyvtár, állományát a központi könyvtár állítja össze, és időközönként részben vagy egészben cseréli;
15. nyilvántartási érték: beszerzési ár vagy előállítási költség vagy az állományba vétel időpontjában ismert vagy becsült piaci érték (becsérték). A digitális másolat előállítási költsége a dokumentum digitalizálási folyamatának önköltségszámítással meghatározott összege (lásd: 4/2013. (I. 11.) Korm. rendelet 10. § (2) bek., valamint 20. § (2) bek.);
16. szabadpolc: a könyvtár nyilvános terében elhelyezett állvány vagy más berendezés, amely közvetlen hozzáférést biztosít a dokumentumokhoz;
17. szolgáltató hely: a kistelepülési önkormányzat által a Kultv. 64. § (3) bekezdése alapján működtetett, és az igénybe vett szolgáltatások fogadására alkalmas könyvtári, információs és közösségi hely;
18. tagkönyvtár: a központi vagy ellátó könyvtár fiókkönyvtára, letéti könyvtára vagy szolgáltató helye;
19. vis maior: azok az események, amelyek senkinek se felróható módon, érdekkörön vagy ellenőrzési körön kívül, elháríthatatlanul következnek be, és amelyek nem voltak előre láthatóak. A vis maior tipikus esetei természeti katasztrófák (földrengés, tűzvész, járvány, aszály, fagykár, árvíz, szélvihar, villámcsapás stb.), továbbá bizonyos politikai-társadalmi események (pl. háború, forradalom, felkelés, szabotázs).
20. zárt raktár: azok a helyiségek (raktárak, raktárrészek), amelyekben a könyvtár a szabadpolcon elhelyezésre nem került dokumentumokat őrzi.

3. A könyvtári dokumentumok nyilvántartása
5. § A Kultv. 60/A. § (1) és (2) bekezdésnek megfelelően a könyvtár köteles minden dokumentumáról folyamatosan és idősorrendben olyan állomány-nyilvántartást vezetni, amelynek alapján az állomány egészének darabszáma és nyilvántartási értéke bármikor megállapítható és ellenőrizhető. A könyvtári dokumentumok adatait elsősorban elektronikusan vezetett nyilvántartásban kell rögzíteni. Elektronikus nyilvántartási rendszer hiányában a könyvtár a könyvtári dokumentumokról papíralapú nyilvántartást vezet.
6. § A könyvtár állományához tartozó valamennyi dokumentumon egyedi azonosítót kell feltüntetni vagy hozzárendelni. Egyedi azonosítónak minősül a leltári szám, raktári jelzet, számítógépes vonalkód, biztonsági vagy RFID kód.
7. § A könyvtári dokumentumok egyedi vagy összesített nyilvántartású dokumentumok.
8. § Az egyedi nyilvántartású dokumentumokról olyan állomány-nyilvántartást kell vezetni, amely
a) tartalmazza a dokumentum egyedi azonosíthatóságához szükséges bibliográfiai adatokat és az egyedi azonosítót,
b) tájékoztat a dokumentumok beszerzésének idejéről és módjáról,
c) feltünteti a dokumentumok nyilvántartási értékét, 
d) tartalmazza az állományellenőrzés megtörténtére vonatkozó utalást, valamint
e) tartalmazza a dokumentum állományból törlésére vonatkozó utalást.

9. § (1) Az összesített nyilvántartású dokumentumokról – amelyeket a könyvtárnak nem címek szerint, hanem csak darabszám szerint (sommásan) kell nyilvántartásba venni – a 8. § szerinti rendelkezésektől eltérően olyan nyilvántartást (leltárt) kell készíteni, amely tartalmazza
a) az azonos időpontban, azonos módon és azonos helyről beszerzett dokumentumok jellegének megnevezését és a dokumentumok darabszámát,
b) e dokumentumok beszerzésének idejét és módját,
c) e dokumentumok nyilvántartási értékét, 
d) a dokumentumok meghatározott részének állományból törlésére vonatkozó esetleges utalást, valamint
e) egyes dokumentumok egyedi nyilvántartásba való vételének időpontját és okát.
(2) Az összesített nyilvántartásba vehető dokumentumok körét belső könyvtári szabályozás állapítja meg.
10. § (1) Hagyományos (papíralapú vagy – amennyiben az elektronikus nyilvántartás nem hiteles – a könyvtári integrált rendszerből papír alapon kinyert) állomány-nyilvántartás vezetése esetén a leltárkönyvet hitelesíteni kell.
(2) Számítógépes nyilvántartás esetén a könyvtárnak a rendszer kezelésével, az üzemeltetés és a használat biztonságával összefüggő kérdésekről, valamint az ezekért felelős személyekről és kötelességeikről belső szabályzatot kell készítenie.
11. § E fejezet rendelkezései nem vonatkoznak az időleges megőrzésre beszerzett könyvtári dokumentumokra. Az időleges megőrzésre beszerzett dokumentumok körét, valamint ellenőrzésük és állományból törlésük módját belső könyvtári szabályozás állapítja meg, nyilvántartásuk pedig csak ideiglenes.

4. A könyvtári állomány ellenőrzése (leltározása)
12. § (1) A könyvtári állomány ellenőrzése (a továbbiakban: leltározás), valamint állomány-nyilvántartásból való törlése egyaránt a könyvtári állomány-nyilvántartás alapján történik. A leltározás célja a vagyon- és tulajdonvédelem, a leltár során a könyvtár gondoskodik a nemzeti vagyongazdálkodás feladatának a nemzeti vagyonról szóló 2011. évi CXCVI. törvény 7. § (2) bekezdése szerinti megvalósulásáról.
(2) A könyvtári állomány leltározásának módja mennyiségi felvétel. Az összehasonlítást a nyilvántartások alapján a felvétel alkalmával kell végrehajtani úgy, hogy a leltározás során az állomány tételesen kerüljön a nyilvántartásokkal összehasonlításra.
(3) A könyvtári állomány leltározása
a) jellege szerint: időszaki vagy soron kívüli (13–14. §),
b) módja szerint: folyamatos vagy fordulónapi (15. §),
c) mértéke szerint: teljes körű vagy részleges (16. §).
13. § (1) Az időszaki leltározást a muzeális dokumentumok kivételével
a) a legfeljebb 75 000 könyvtári egységgel rendelkező könyvtárak 6 évenként,
b) a 75 001–250 000 könyvtári egységgel rendelkező könyvtárak 10 évenként,
c) a 250 001–1 000 000 könyvtári egységgel rendelkező könyvtárak 15 évenként,
d) a több mint 1 000 000 könyvtári egységgel rendelkező könyvtárak 20 évenként
kötelesek elvégezni.
(2) A 13. § (1) bekezdés a)–d) pontjaiban előírtaktól eltérően a gyakoribb időszaki leltározás időtartamait belső könyvtári szabályozás állapíthatja meg.
(3) Ha a könyvtárnak fiókkönyvtára, saját letéti könyvtára, szolgáltató helye (a továbbiakban együttesen: tagkönyvtár) működik, amelyet a könyvtár (a továbbiakban: központi vagy ellátó könyvtár) a saját állományából lát el, a tagkönyvtár állományának ellenőrzését – az (1) bekezdés rendelkezései alapján – a központi vagy ellátó könyvtár állományától függetlenül kell elvégeznie,
a) amennyiben az állomány-nyilvántartást saját maga végzi, vagy
b) ha a központi vagy ellátó könyvtár végzi az állomány-nyilvántartást, de elkülöníthető adatkezeléssel a tagkönyvtár állományát is nyilvántartja.
(4) Ha a tagkönyvtár és a központi vagy ellátó könyvtár állományáról közös nyilvántartásban vezetett állomány-nyilvántartás készül, az időszaki leltározást a tagkönyvtár csak a központi vagy ellátó könyvtárral együtt végezheti el. Az időszaki leltározás periodicitását a közös nyilvántartásban vezetett állomány könyvtári egységeinek együttes száma alapján kell meghatározni.
14. § (1) Az időszaki leltározáson kívül az irányító szerv soron kívüli leltározást rendelhet el, ha az állományban elháríthatatlan esemény (vis maior) vagy bűncselekmény kárt okozott, illetve bűncselekmény alapos gyanúja merül fel a gyűjtemény károsodása tekintetében. Ilyen esetben csak az állomány károsodott vagy feltételezetten károsodott részére kell a leltározást kiterjeszteni. 
(2) Az (1) bekezdésben szabályozott eseten felül a könyvtár irányító szerve soron kívüli leltározást csak abban az esetben rendelhet el, ha
a) azt a könyvtár vezetőjének személyében bekövetkezett változás miatt indokoltnak tartja, vagy
b) a könyvtárban olyan (elhelyezési stb.) körülmények állnak fenn, amelyek folytán az állomány védelme nincs kellően biztosítva.
A b) pontban említett esetben a soron kívüli leltározást a könyvtárnak csak arra a raktárára, raktárrészlegére, gyűjteményére, tárára kell kiterjeszteni, amelynek ellenőrzését a fennálló körülmények indokolják.
(3) A könyvtárvezető személyében bekövetkezett változás esetén az irányító szerv köteles a leltározást elrendelni, ha a könyvtárat egy személy kezeli (a továbbiakban: egyszemélyes könyvtár).
15. § (1) A folyamatos leltározást a könyvtár az állomány részlegeiben egymás után és valamennyi dokumentumra kiterjedően meghatározott időtartam alatt bonyolítja le.
(2) A fordulónapi leltározást meghatározott nappal (fordulónappal) kezdődően és a fennálló állapotnak megfelelően kell a könyvtárban – a (3) bekezdésben meghatározott könyvtár kivételével – végrehajtani.
(3) A 75 000-nél több könyvtári egységgel rendelkező könyvtár fordulónapi leltározást nem végezhet.
(4) Amennyiben a rendelkezésre álló kapacitások azt indokolttá teszik, az irányító szerv engedélyezése után mind az (1), mind a (2) bekezdésben említett esetben korlátozhatók vagy szüneteltethetők a könyvtári szolgáltatások a leltározás időtartama alatt.
16. § (1) A teljes körű leltározás a könyvtár állományának egészére kiterjed.
(2) A részleges leltározás a könyvtár egy vagy több részlegének teljes, vagy szakmai szempontok alapján jól körülhatárolható részállományára terjed ki.
(3) A több mint 1 000 000 könyvtári egységgel rendelkező könyvtár esetében a részállományokra kiterjedő, tervezett és összehangolt módon végrehajtott, 13. § (1) bekezdés d) pont szerinti időszaki leltározások összessége teljes körű időszaki leltározásnak minősül.
(4) A részleges időszaki leltározás során ellenőrzésre kerülő dokumentumok száma
a) a több mint 1 000 000 könyvtári egységgel rendelkező könyvtár esetében a teljes állomány 10%-ánál,
b) a 250 001–1 000 000 könyvtári egységgel rendelkező könyvtár esetében a teljes állomány 20%-ánál,
c) a 75 001–250 000 könyvtári egységgel rendelkező könyvtár esetében a teljes állomány 30%-ánál,
d) a legfeljebb 75 000 könyvtári egységgel rendelkező könyvtárak esetében a teljes állomány 40%-ánál
kevesebb nem lehet.
(5) A könyvtárban minden második időszaki leltározáskor teljes körű állományellenőrzést kell végrehajtani, kivéve a több mint 1  000 000 könyvtári egységgel rendelkező könyvtár esetében.
17. § (1) A leltározáshoz a könyvtárnak leltározási ütemtervet kell készítenie, amit az irányító szerv hagy jóvá. A leltározási ütemtervnek tartalmaznia kell
– a leltározás lebonyolításának módját (folyamatos vagy fordulónapi),
a leltározás kezdő időpontját, időtartamát, valamint a záró jegyzőkönyv (18. §) előterjesztésének időpontját,
– a leltározás mértékét (teljes körű vagy részleges),
– részleges leltározás esetén az ellenőrzésre kiválasztott részlegek megnevezését, továbbá mind a teljes, mind a részleges leltározás esetén az egyes részlegek ellenőrzésének időrendjét,
– a leltározásban résztvevő (irányító, felvevő, ellenőrző) személyek nevét.
(2) A leltározásban legalább két főnek kell részt vennie, akik közül legalább az egyik könyvtáros szakképesítéssel rendelkezik.
(3) Amennyiben a könyvtárat egy személy kezeli, az irányító szerv köteles a könyvtáros mellett a leltározás idejére további munkatársról gondoskodni.
(4) A könyvtár köteles értesíteni az irányító szervét a tervezett állományellenőrzés előtt legalább 30 nappal az állományellenőrzés tényéről és a könyvtári szolgáltatásoknak tervezett szüneteltetéséről vagy csökkentéséről.
(5) Azokat a dokumentumokat, amelyeket a könyvtár kikölcsönzött (ideértve a könyvtárközi kölcsönzést is), vagy fordításra, köttetésre, restaurálásra, másoltatásra, letétbe adott át – és az átadás megtörténtét szabályszerűen igazolni tudja – a leltározás során meglevő dokumentumnak kell tekinteni.
18. § (1) A leltározás befejezésével jegyzőkönyvet kell készíteni, amelyben fel kell tüntetni
a) az állományellenőrzés jellegét, módját és mértékét,
b) az állományellenőrzés módszerét,
c) az állományellenőrzés számszerű végeredményét, ideértve a nyilvántartások alapján kiszámítható névleges állomány darabszámát és – amennyiben lehetséges – értékét, az állományellenőrzéskor mutatkozó tényleges állomány darabszámát és – amennyiben lehetséges – összértékét, a hiány, a megengedett hiány vagy a többlet mennyiségét és összértékét (a letétként őrzött dokumentumra – 3. § – az említett adatokat a jegyzőkönyvben elkülönítve kell feltüntetni), 
d) az állományellenőrzés során szerzett tapasztalatokat, megállapításokat, 
e) a megállapításokból adódó feladatokat, javaslatokat,
f) a leltárt végző személyek nevét, beosztását.
A jegyzőkönyvet annak elkészülte után tíz munkanapon belül egy példányban el kell juttatni az irányító szervnek. Amennyiben a könyvtár – az elektronikus aláírásról szóló külön jogszabály szerinti – minősített, vagy legalább fokozott biztonságú elektronikus aláírással ellátott jegyzőkönyvvel rendelkezik, úgy a jegyzőkönyvet elektronikusan is megküldheti az irányító szervnek.
(2) A jegyzőkönyvhöz csatolni kell 
a) a hiányzó dokumentumok tételes felsorolását a következő adatokkal: állomány-nyilvántartási szám, szerző, cím, könyvtári egység darabszáma, nyilvántartási érték
b) a többletként jelentkező dokumentumok darabszámát és összértékét.
(3) A jegyzőkönyvet a könyvtár vezetője – vezető hiányában a könyvtáros felett munkáltatói jogokat gyakorló szerv képviselője – a leltározást végző könyvtárossal együtt írja alá. A könyvtár vezetésében bekövetkezett változáskor lebonyolított leltározás esetén a jegyzőkönyvet mind az új, mind a korábbi könyvtárvezetőnek alá kell írnia.
(4) A leltározásról felvett jegyzőkönyvben megállapított, a megengedettnél nagyobb hiány, illetve többlet okait a könyvtár vezetője köteles a jegyzőkönyv felvételétől számított 30 munkanapon belül kivizsgálni. Egyben – a felelős személyek felelősségre vonása mellett (20. §) – a vizsgálat eredménye alapján szükséges intézkedéseket a könyvtár vezetője haladéktalanul köteles megtenni.
(5) A könyvtárellátási szolgáltató rendszerhez tartozó könyvtáraknál tartott leltározáskor a könyvtár köteles a jegyzőkönyv egy példányát – a jegyzőkönyv elkészítésétől számított 10 munkanapon belül – az irányító szervnek megküldeni. A jegyzőkönyvre az illetékes megyei hatókörű városi könyvtár, valamint a könyvtár közvetlen irányítását végző kistelepülési önkormányzat képviselő-testülete és a polgármester a kézhezvételtől számított 10 munkanapon belül észrevételeket tehet.
19. § A leltározás során többletként jelentkező dokumentumok, valamint a könyvtár állományából egyszer már törölt, de később előkerült dokumentumok gyarapodásként való nyilvántartásba vételéről vagy egyéb hasznosításáról belső könyvtári szabályozás rendelkezik.
20. § (1) A leltározás alkalmával mutatkozó hiány esetén a könyvtár vezetőjét felelősségre kell vonni, ha
a) bizonyíthatóan nem tartotta, illetve nem tartatta meg a könyvtári nyilvántartási, kezelési, használati, működési szabályokat,
b) nem hívta fel adott esetben írásban az irányító szerv figyelmét arra, hogy a könyvtár állománya károsodásnak van kitéve,
c) egyéb vétkes kötelességszegést követett el,
d) a hiány a 27. §-ban meghatározott mértéket meghaladja.
(2) Felelősségre vonás esetén az irányító szerv köteles megvizsgálni, hogy a felelősség a könyvtárvezetőn kívül még kit és milyen mértékben terhel, illetve a könyvtárvezető vétlensége esetén terhel-e más könyvtári dolgozót felelősség.
(3) Ha a hiány kapcsán bűncselekmény elkövetésének gyanúja merül fel, büntető feljelentést kell tenni.

5. Törlés (kivezetés) a könyvtári állomány-nyilvántartásból
21. § (1) A könyvtár állomány-nyilvántartásából a dokumentumokat selejtezés vagy egyéb ok címén szabad törölni. A gyűjteményből ily módon törölt dokumentumok számítógépes adatbázisban őrzött adatait, illetve hagyományos leltárkönyvi bejegyzését a könyvtár továbbra is köteles megőrizni. 
(2) A könyvtár állományában meglevő, de a könyvtár rendeltetésszerű feladatainak ellátására alkalmatlanná vált dokumentumok selejtezés esetén való törlésére tervszerű állományapasztás során vagy természetes elhasználódás folytán kerülhet sor. A dokumentum természetes elhasználódásán a dokumentum rendeltetésszerű használatra alkalmatlanná válását (elrongyolódás, megcsonkulás stb.) kell érteni.
(3) A könyvtár állományából hiányzó dokumentumok egyéb okból a következő címeken törölhetők: 
a) elháríthatatlan esemény (vis maior) (23. §),
b) (megengedhető vagy normán felüli) hiány (27. §),
c) pénzben megtérített követelés (27. § (2) bekezdése),
d) kikölcsönzött és a kölcsönvevőnél elveszett, vagy megsemmisült, vagy megrongált (a továbbiakban együttesen: elveszett) dokumentum (25. §).
22. § (1) Tervszerű állományapasztásra akkor kerülhet sor, ha 
a) a dokumentum tartalmilag elavult, vagy 
b) a dokumentum iránti olvasói igény csökkenése miatt a példányszám egy része fölöslegessé vált, vagy 
c) a dokumentum nem illeszkedik a könyvtár mindenkori gyűjtőkörébe.
(2) Az olyan dokumentumokat, amelyekkel kapcsolatban a könyvtárnak a gyűjtőköri szabályzatban meghatározott megőrző feladatot kell ellátnia, legalább egy példányban akkor is meg kell tartani a könyvtárban, ha azok a (1) bekezdés a) pontjában megjelölt dokumentumok körébe tartoznak.
23. § Az elháríthatatlan esemény (vis maior) következtében hiányzó, illetve megsemmisült vagy használhatatlanná vált dokumentumokat az arra hivatkozó fél által igazoltan bekövetkezett, előre nem látható rendkívüli körülmény, elháríthatatlan esemény tisztázása, vagyis annak bizonyítása után szabad törölni, hogy a vis maior esemény következményét az adott helyzetben elvárható gondosság tanúsítása esetén sem – vagy csak aránytalan áldozat árán – lehetett volna elhárítani.
24. § Az elektronikus dokumentum akkor tekinthető használhatatlannak, ha a dokumentum vagy fájl megsérült, nem olvasható vagy nem konvertálható.
25. § (1) Elveszett dokumentum esetén a megtérítés módja elsősorban az, amennyiben az elveszett dokumentumot – jellegénél fogva – egy másik példány érdemben pótolhatja, ha a kölcsönvevőtől a könyvtár a dokumentum másik, nem másolati példányát elfogadja. Ebben az esetben a könyvtár a dokumentumot a nyilvántartásból törli, valamint a pótlással megtérített kiadványt nyilvántartásba veszi. 
(2) Ha az elveszett dokumentumot annak másik, nem másolt példánya érdemben nem pótolhatja, a könyvtár a kölcsönvevőtől a dokumentum gyűjteményi értékét követelheti. Ezt követően a könyvtár a dokumentumot a nyilvántartásból törli. 
26. § (1) Amennyiben a leltározáskor kimutatott hiány nem szándékos magatartásból ered, hanem elkerülhetetlen tárolási, illetve kezelési veszteségnek minősül, megengedhető hiány (káló, normán belüli hiány) címén törölhető az állományból. A megengedhető hiány mértéke nem haladhatja meg a 27. §-ban a könyvtárra meghatározott értéket.
(2) Amennyiben a tényleges hiány értéke a 27. § alapján meghatározott mértéket meghaladja, az irányító szerv vagy a könyvtár vezetőjének kezdeményezésére az irányító szerv köteles a felelősség megállapítására vizsgálatot indítani. Ha a lefolytatott vizsgálat kapcsán a hiányt pénzben megtérítik, pénzben megtérített követelés címén, egyéb esetben pedig – az irányító szerv engedélyével – normán felüli hiány címén kell az állomány-nyilvántartásból törölni.
27. § (1) A megengedhető hiány mértékének megállapítása szempontjából a dokumentumok között azok raktározási módja tekintetében különbséget kell tenni.
(2) Az egyedi nyilvántartású dokumentumoknál a korábbi legutolsó leltározás óta eltelt időszak egy évére jutó megengedhető hiány nem haladhatja meg az ellenőrzött állomány nyilvántartási összértékének
– öt ezrelékét azokban a könyvtárakban, ahol a nyilvántartásban szereplő dokumentumoknak több mint 70%-a van szabadpolcon, míg a többi dokumentum tárolása zárt raktárban történik,
– négy ezrelékét azokban a könyvtárakban, ahol a nyilvántartásban szereplő dokumentumoknak 45,1–70%-a nyert szabadpolcon elhelyezést, a többi dokumentumot pedig zárt raktárban tárolják,
– három ezrelékét azokban a könyvtárakban, ahol a nyilvántartásban szereplő dokumentumoknak 15,1–45%-a van szabadpolcon, míg a fennmaradó hányad tárolása zárt raktárban történik,
– kettő ezrelékét azokban a könyvtárakban, ahol a nyilvántartásban szereplő dokumentumoknak legfeljebb 15%-a van szabadpolcon, míg a fennmaradó hányad tárolása zárt raktárban történik.
(3) A központi vagy ellátó könyvtárakban [13. § (3)–(4) bekezdés] tartott leltározáskor a megengedhető hiány megállapításánál a központi vagy ellátó könyvtárban és a tagkönyvtárban levő dokumentumokat egymástól elkülönítve kell figyelembe venni.
(4) A tagkönyvtárban tartott leltározás eredményeként megállapított és kálóként elszámolható hiány – a 27. § figyelembevételével – forintérték helyett könyvtári egységben is meghatározható. Ez esetben a megengedhető hiány a 27. § (2) bekezdésében ezrelékekben meghatározott mértékét a könyvtári egységek számában kell megállapítani.
(5) Részleges leltározás kapcsán megengedhető hiány (káló) címén az állomány-nyilvántartásból azonnali törlésre nem kerülhet sor. Törlésre csak a részleges leltározás befejezését követő, a hiányok felkutatására biztosított legalább 3, legfeljebb 6 hónap elteltét követően kerülhet sor.

28. § A törlést engedélyezi
a) egyszemélyes könyvtár, saját gazdasági szervezettel nem rendelkező könyvtár és normán felüli hiány esetében az irányító szerv,
b) minden egyéb esetben a könyvtár vezetője.
29. § (1) Az állomány-nyilvántartásból törölt példányok további hasznosításáról való döntést a törlés engedélyezésének meg kell előznie.
(2) A törlési jegyzéket az apasztott példányok előválogatásának céljából az Országos Széchényi Könyvtár részére el kell juttatni.
(3) A könyvtári állomány-nyilvántartásból törlendő példányok további hasznosítását (nyilvános könyvtárak vagy határon túli könyvtárak számára történő felajánlás megvételre, más kiadványokkal történő kicserélésre, térítés nélküli átvételre vagy felajánlás magánszemély vagy antikvár könyvkereskedelem számára megvételre vagy ipari hasznosításra) belső könyvtári szabályozás állapítja meg.

6. Záró rendelkezések
30. § Ez a rendelet a kihirdetése napján lép hatályba; rendelkezéseit 2022. január 1. napjától kell alkalmazni. Ezzel egyidejűleg az emberi erőforrások minisztere ágazatába tartozó a könyvtári állomány ellenőrzéséről (leltározásáról) és az állományból való törlésről szóló szabályzat kiadásáról szóló 3/1975. (VIII. 17.) KM-PM rendelet hatályát veszti.

